Document ID: 31997D0467

Komisjoni otsus,
7. juuli 1997,
millega koostatakse ajutised loetelud kolmandate riikide ettevõtete kohta, millest liikmesriigid lubavad importida küülikuliha ja tehistingimustes peetavate ulukite liha
(EMPs kohaldatav tekst)
(97/467/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. juuni 1995. aasta otsust 95/408/EÜ nende kolmandates riikides asuvate ettevõtete esialgsete loetelude koostamise tingimuste kohta, millest liikmesriikidel on lubatud importida teatavaid loomse päritoluga tooteid, kalatooteid või elusaid kahepoolmelisi karploomi, [1] viimati muudetud otsusega 97/34/EÜ, [2] eriti selle artikli 2 lõiget 1 ja artiklit 7,
ning arvestades, et:
komisjoni otsuses 94/278/EÜ, [3] viimati muudetud otsusega 96/344/EÜ, [4] koostatakse loetelu kolmandate riikide kohta, millest liikmesriigid lubavad importida küülikuliha;
nõukogu direktiiviga 92/118/EMÜ, [5] viimati muudetud direktiiviga 96/90/EÜ, [6] koostatakse loetelu kolmandate riikide kohta, millest liikmesriigid lubavad importida tehistingimustes peetavate ulukite liha;
mitmest kõnealuses loetelus nimetatud riikidest küülikuliha ja tehistingimustes peetavate ulukite liha toodete importimisel kohaldatavad loomatervishoiunõuded ja veterinaarsertifikaadid on sätestatud komisjoni otsuses 97/219/EÜ [7];
ühendus on saanud teatavatelt kolmandatelt riikidelt ettevõtete loetelud koos tagatistega selle kohta, et need vastavad täielikult asjakohastele ühenduse tervishoiunõuetele ning et kui teatav ettevõte neid nõudeid ei täida, peatatakse selle eksport Euroopa Ühendusse;
komisjon ei ole saanud teha kindlaks kõikide asjaomaste kolmandate riikide ettevõtete vastavust ühenduse nõuetele ning pädevate asutuste poolt esitatud tagatiste kehtivust;
selleks, et kõnealustest riikidest pärit küülikulihaga ja tehistingimustes peetavate ulukite lihaga kauplemine ei katkeks, on vaja näha ette täiendav ajavahemik, mille jooksul liikmesriigid saaksid jätkata küülikuliha ja tehistingimustes peetavate ulukiteliha importimist heakskiidetud ettevõtetest tingimusel, et kõnealuse lihaga kaubeldakse üksnes siseturul; komisjon kogub nimetatud lisaajal kõnealustelt riikidelt vajalikud tagatised, et lisada need riigid loetellu otsuses 95/408/EÜ sätestatud korras;
Tšehhi Vabariigi puhul on ettevõtete loetelu koostatud komisjoni otsusega 97/299/EÜ [8];
kõnealuse ajavahemiku lõppedes ei ole kolmandatel riikidel, mis ei ole oma ettevõtete loetelusid ühenduse eeskirjade kohaselt edastanud, enam lubatud eksportida ühendusse küülikuliha ega tehistingimustes peetavate ulukite liha;
seepärast peavad liikmesriigid olema kindlad, et ettevõtted, millest nad küülikuliha ja tehistingimustes peetavate ulukite liha impordivad, vastavad ühenduse nõuetega vähemalt sama rangetele tootmise ja turuleviimise nõuetele;
seega on teatavate riikide puhul võimalik koostada küülikuliha ja tehistingimustes peetavate ulukite liha tootvate ettevõtete ajutised loetelud;
käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Liikmesriigid lubavad importida küülikuliha ja tehistingimustes peetavate ulukite liha käesoleva otsuse lisas loetletud kolmandates riikides asuvatest ettevõtetest.
2. Lisas nimetamata kolmandate riikide ettevõtetest võivad liikmesriigid lubada importida küülikuliha ja tehistingimustes peetavate ulukite liha kuni 1. jaanuarini 1998.
3. Küülikuliha ja tehistingimustes peetavate ulukite liha impordi suhtes kohaldatakse jätkuvalt mujal vastu võetud ühenduse veterinaarsätteid.
Artikkel 2
Käesolevat otsust kohaldatakse alates 1. juulist 1997.
Artikkel 3
Käesolev otsus on adresseeritud liikmesriikidele.
Brüssel, 7. juuli 1997

Labels: 17
0
3
6
18